Dvorana Krešimira Ćosića

Dvorana Krešimira Ćosića je višenamjenska športska dvorana namijenjena gotovo svim dvoranskim športovima te brojnim drugim kulturnim i zabavnim priredbama. O dvorani Višenamjenska športska dvorana središte je zadarskog športa gdje se piše nova športska povijest grada Zadra. Njena izgradnja je započeta u siječnju 2004. godine prema projektu Arhitektonskog atelijera Hržić iz Zagreba, a radove je izvela tvrtka Lavčević-inženjering d.o.o. iz Splita. Dovršena je u listopadu 2008. godine. Prvi športski nastup u njoj je imala hrvatska rukometna reprezentacija kao domaćin na kvalifikacijskom turniru za odlazak na Olimpijske igre u Pekingu 2008. Dvorana je bila korištena na Svjetskom prvenstvu u rukometu 2009. godine jer je Zadar bio određen kao jedan od gradova domaćina. Ime je dobila po velikanu hrvatske i svjetske košarke Krešimiru Ćosiću. Stoga je ubrzo nakon dovršetka svečano proglašena dvoranom Krešimira Ćosića prije početka utakmice NLB lige između Zadra i Splita 3. listopada 2008. godine. Dva dana prije zadarski gradski vijećnici jednoglasnom su odlukom odlučili da se novoj košarkaškoj dvorani na Višnjiku da ime po Krešimiru Ćosiću. Dvoranom upravlja tvrtka Športski centar Višnjik d.o.o. u vlasništvu Grada Zadra. Odlike Dvorana je arena kružnog oblika, pod čijom se kupolom promjera 135,12 m i visine 26,82 m nalaze centralna dvorana i četiri pomoćne. U njima se mogu odigravati košarkaške, rukometne, malonogometne utakmice, te organizirati razni športski turniri (tenis, pikado) i prvenstva. Uz samu dvoranu na sjevernoj strani nalazi se parkirališni prostor s 450 mjesta za automobile, a južne 300. Dvorana ima četiri glavna ulaza: A, B, C i D smještene u smjeru jugozapada (A-D) i sjeveroistoka (B-C) na koje se uspinje prostranim stepenicama. S tih glavnih ulaza, ulazi se u kružno predvorje koje opasuje tribine. Na tribine se ulazi kroz 12 ulaza smještenih ponad prstenastog gledališta koje se uzdiže iznad borilišta. Uz tih 12 ulaza su po dva prolaza kojima se uspinje na gornja mjesta za sjedenje. Na fiksnim tribinama ima ukupno 6503 sjedećih mjesta. Uz parket su još i četiri teleskopske tribine, koje se po potrebi mogu izvlačiti i uvlačiti - po jedna sa svake strane svijeta. VIP i PRESS tribine imaju tako još po 264 mjesta, a čeone tribine, zvane „obiteljski VIP“ koje se u košarkaškim susretima nalaze iza koševa imaju po 408 mjesta. U određenim situacijama, ako se pokaže potreba, mogu se još dodatno postaviti 150 VIP stolica na samom parketu, uz teren. Iznad središta terena za igru visi glavni semafor. Težak je 3 tone, a sastoji se od 4 LED panela širine 6,3 m, a visine 3,2 m. Riječ je o proizvodu tvrtke „Tehnovision" na kojem gledatelji u svakom trenutku utakmice, uz uobičajene podatke o rezultatu i vremenu koje je proteklo, mogu pogledati snimke pojedinih dijelova utakmice, a koristi se i kao prostor za oglašavanje. Uz glavni semafor, tu su još dva pomoćna, smještena na istočnoj odnosno zapadnoj strani, veličine 6 x 2,5 m. Kvalitetu i snagu zvuka u dvorani jamči 14 „ICF" aktivnih zvučničkih kutija pojedinačne snage 1500 W, razmještenih na servisnoj stazi na kupoli dvorane, na visini od 17 m. Audio i video sadržajima kao sastavnim dijelom sportskog spektakla upravlja se kompjuterski iz kontrolne sobe na zapadnoj tribini. Samo borilište, kojim dominira plavi obrub, prostor je od 1000 m2 na kojem se kao što je već navedeno mogu odigravati rukometni, košarkaški, teniski i drugi športski susreti. Na parket se izlazi s četiri glavna ulaza-izlaza; za igrače, vip ulaz, press i ulaz za suce. Ispod sjevernih tribina nalazi se osam svlačionica za igrače, ambulanta, prostorija za doping provjeru, te tri svlačionice za suce. Ispod južnih tribina nalazi se 8 svlačionica za igrače, 4 individualne, 6 prostorija razne namjene, trim kabinet, recepcija i prostor budućeg restorana. Ispod A i D tribine na jugu nalazi se prostrani press centar, dok je VIP salon na sjevernoj strani. Novinari mogu pratiti utakmice uz sam parket ili s press tribine na koje se postavljaju sklopivi stolovi. Primarna tehnologija za slanje izvještaja je wireless internet. U dvorani svoje domaće utakmice igra KK Zadar. Pomoćne dvorane U sklopu dvorane Krešimira Ćosića, koju koriste športaši, športski klubovi i udruge, ali i građani grada Zadra i Zadarske županije, nalaze se i četiri manje dvorane za košarku, odbojku, rekreativni mali nogomet, badminton, atletiku i razne druge športove. Dvorane su izuzetno funkcionalne i opremljene najsuvremenijom opremom, s lijepim svlačionicama i popratnim prostorima. Dvorane su osim za športska natjecanja i treninge te rekreaciju građana, namijenjene i za održavanje raznih manifestacija, od onih zabavnog karaktera, koncerata zabavne i ozbiljne glazbe, pa sve do gospodarskih priredbi i sajmova. U dvorani Krešimir Ćosić mogu se iznajmiti velika dvorana te sve četiri male dvorane i to na dan ili nekoliko dana, ali i na sat, na primjer za treninge športskih momčadi u navedenim športovima ili za odigravanje utakmica. Dvorana 1 − namijenjena je prvenstveno za treninge i rekreaciju, posjeduje košarkaški teren standardnih dimenzija s mogućnošću podijele u dva dijela s pomičnom pregradom, tako da istovremeno u dvorani mogu trenirati dvije grupe športaša bez da jedni drugima predstavljaju smetnju. Prvenstveno je namijenjena za slijedeće športove: košarka, odbojka, mali nogomet, ritmička gimnastika. Dvorana 2 − također ima košarkaški teren standardnih dimenzija, ali je predisponirana i za izvedbu raznih priredbi od kulturnih, zabavnih, kongresnih, pa sve do gospodarskih zbivanja i sajmova. Upravo zbog mogućnosti održavanja koncerata dvorana 2 je dodatno zvučno izolirana. Prvenstveno je namijenjena za slijedeće športove: košarka, badminton, tenis, borilački športovi. Dvorana 3 − opremljena je uz ostalo i za odigravanje službenih utakmica u košarci budući da posjeduje suvremeni semafor na dvije strane dvorane, posjeduje zapisnički stol za službeno osoblje te oko 250 sjedećim mjesta. Prvenstveno je namijenjena za slijedeće športove: košarka. Također uz istu u funkciji je i teretana isključivo za športske klubove. Dvorana 4 − predviđena je prije svega za treninge i rekreaciju građana. Prvenstveno je namijenjena za slijedeće športove: košarka, odbojka, mali nogomet. Tehničke karakteristike dvorane i ostalih sadržaja Površina dvorane ispod kupole = 11.623,71 m² 1. Glavna košarkaška dvorana = 6.650,00 m² 2. Pomoćne dvorane = 3.490,00 m² Dvorana sa semaforom i tribinama = 970,00 m² (mogući broj gledatelja – 230) Dvorana za održavanje koncerata = 840,00 m² (s akustičkim rješenjima; mogući broj gledatelja – 780) Trenažna dvorana za košarku i mali nogomet = 840,00 m² Trenažna dvorana za košarku i mali nogomet = 840,00 m² 3. Ostali sadržaji Svlačionice za igrače – 8 svlačionica Svlačionice za suce – 4 svlačionice Svlačionice za trenere – 4 svlačionice Press sala = 210,00 m² VIP salon = 433,00 m² (s dodatnim prostorijama za catering) Caffe bar "Golden VIP" = 94,00 m² Sanitarije za publiku – 4 kom Gostujuća događanja u dvorani Krešimir Ćosić 2008. Do konca 2008. godine, u velikoj dvorani Krešimir Ćosić održani su slijedeći športski događaji: 19. – 21. rujna - Davis Cup Hrvatska – Brazil 21. – 23. studenog - Košarkaški turnir „Gradu s ljubavlju“ KK Zadar je odigrao 7 službenih utakmica NLB lige KK Zadar je odigrao 2 službene utakmice Eurocup-a Osim športskih događanja dvorana Krešimir Ćosić pokazala se kao idealno mjesto i za organizaciju koncertnih priredbi, kako inozemnih tako i hrvatskih izvođača. Uz veliki uspjeh i popunjenost održani su slijedeći koncerti: 6. rujna 2008. – Hungarian Gipsy Orchestra 9. listopada 2008. – Koncert Miše Kovača 6. prosinca 2008. – Koncert Prljavog kazališta Uz veliku dvoranu, nekoliko zabavno-sajamskih priredbi pokazalo je da i male dvorane mogu imati polivalentnu funkciju osim primarno športske namjene športskim klubovima i rekreativcima: 16. listopada 2008. – Izbor Miss Zadarske županije (dvorana 2) 20. – 23. studenog 2008. – Sajam graditeljstva Constructa 2008. – (dvorane 1, 2, 4) 12. prosinca 2008. – Plesna priredba Samba (dvorana 3) 23. prosinca 2008. – Božićni domjenak agencije Media-ZD (Vip saloni) Nakon potpunog opremanja i dovršenja malih dvorana, sklopljeni su ugovori s 26 korisnika športsko-rekreativnih aktivnosti koje se svakodnevno odvijaju u navedenim dvoranama od 08 – 22 sata i to u slijedećim športovima: košarka, odbojka, ritmička i športska gimnastika i mali nogomet. 2009. Do konca 2009. godine, u velikoj dvorani Krešimir Ćosić održani su slijedeći športski događaji: KK Zadar je odigrao: 14 službenih utakmica NLB lige 10 službenih utakmica Eurocup-a 12 službenih utakmica Prvenstva Hrvatske 4 službenih utakmica Kupa Krešimira Ćosića Veterani KK Zadra odigrali su revijalnu utakmicu s Veteranima KK Reala 6. - 12. siječnja 2009. - Dvoransko prvenstvo Hrvatske u nogometu 24. - 27. siječnja 2009. - Svjetsko prvenstvo u rukometu - Hrvatska 2009. 20. - 27. siječnja 2009. - 1. Svjetsko i 14. Europsko prvenstvo u pikadu Dvorana Krešimir Ćosić, osim za športska događanja, pokazala se izvrsna i za glazbena događanja. Do kraja godine u dvorani Krešimir Ćosić uz jednako veliki uspjeh i popunjenost održani su slijedeći koncerti: veljača 2009. – Koncert Mladen Grdović 23. travnja 2009. – Koncert klapa Intrade i Oliver Dragojević 28. svibnja 2009. – Koncert Tony Cetinski 22. listopada 2009. – Humanitarni koncert „Za moj ljepši dom“ 12. studenog 2009. – Koncert Dražena Zečića 6. prosinca 2009. – Koncert Parnog valjka 13. prosinca 2009. – Božićni gala koncert 20. prosinca 2009. – Koncert Zvjezdani Božić u Zadru Na samom kraju kalendarske godine, točnije 31. prosinca 2009.g. organiziran je doček Nove Godine u dvorani Krešimir Ćosić uz gostovanje DJ-a Davida Moralesa. Uz veliku dvoranu, i male dvorane su u 2009.g nastavile sa svojom polivalentnom funkcijom pored primarno športske namjene športskim klubovima i rekreativcima. Tako je održano: Siječanj 2009. – Izbor najboljeg športaša Zadarske županije (Vip salon) Veljača 2009. – Sajam Dani maslina (dvorana 2) Ožujak 2009. – Sajam graditeljstva Constructa 2009. – (dvorane 1,2) Travanj 2009. – Prezentacija Dani Chevroleta (Press salon) 15. prosinca 2008. – Plesna priredba Samba (dvorana 3) I VIP i Press salon pokazali su se kao izvrsna mjesta za organiziranje domjenaka, manjih priredbi, skupova, izložbi i slično. U 2009. godini, sklopljeni su ugovori s 34 korisnika športsko-rekreativnih aktivnosti koje se svakodnevno odvijaju u navedenim dvoranama od 8 – 22 sata i to u sljedećim športovima: košarka, odbojka, ritmička i športska gimnastika i mali nogomet. Lokacija Dvorana Krešimira Ćosića smještena je na sjeveroistočnom dijelu grada Zadra. Od Poluotoka je udaljena 20-tak minuta hoda, a skoro jednako i od svih ostalih dijelova grada. Do dvorane stiže se autoputom iz Zagreba za 2,5 sata ili Jadranskom magistralom iz pravca Rijeke za otprilike 4 sata. Do Zadra se može doći i brodskim linijama iz važnijih hrvatskih luka, sa svih otoka i iz susjedne Italije. Zračna luka Zadar povezuje grad Zadar zračnim linijama s važnijim gradovima u Hrvatskoj, te s značajnim europskim metropolama. Izvori Vanjske veze Službena stranica